અત્યારે બે આંકડાની બોલબાલા છે ઃ ૧૦૮ અને ૧૦૦૮. આ બંને નંબર રોડ પર બહુ જોવા મળે. ૧૦૮ એટલે એમ્બ્યુલન્સ અને ૧૦૦૮ એટલે પરમ પૂજ્ય ધર્મ ધુરંધર. ૧૦૦૮ પણ બીમારને સ્વસ્થ કરવા માટે છે, પરંતુ ઘણીવાર એ પણ સ્વસ્થને બીમાર કરતા જોવા મળે છે. જેટલા મનોરોગીઓ ધર્મક્ષેત્રમાં છે તેટલા બીજા કોઈ ક્ષેત્રમાં નથી. મફાકાકાનો મનસુખ ૧૦૮ અને ૧૦૦૮ બંનેનો ભોગ બન્યો છે. ૧૦૮ કિલો વજન છે અને ૧૦૦૮નું તેના જીવનમાં ખૂબ વજન છે. આ બંને આંકડાનો બોજ ન ઉપડવાથી મનસુખ ગાંડો થઈ ગયો. આમ જુઓ તો ખબર પણ ન પડે કે બીમાર છે, પરંતુ બોલે એટલે પોલ ખૂલી જાય. મનસુખ આખો દિવસ એક જ વાક્ય બોલે છે ઃ મોટો થઈશ, ગિલોલ બનાવીશ, ચકલાં મારીશ…